Да беларускага народу! (ЦБРГ)
Учора старая Горадня пабачыла сьцягі войск Польскай Дзяржавы, якія занялі гэтае адвечнае беларускае места.

Стрэньце, Беларусы, новых госьцяў свайго краю з поўным спакоем і . Дзяржава Польская ваюе з Маскоўшчынай, якая ніколі ня была прыязнай да нас, больш таго, якая дзікім і цёмным гвалтам душыла і душыць дагэтуль нашае нацыянальнае жыцьцё, трымае ў вастрогах лепшых сыноў зямлі нашай, спыняе ўсялякую палітычную і культурную работу.

Войскі польскія ідуць для барацьбы туды на Усход.

Але разам з тым мы ў гэты нязвычайны час, калі важыцца доля народаў, павінны яшчэ мацней і галасьней сказаць на ўвесь сьвет, што жыве незалежная Беларусь; няхай на абшарах яе нямецкую акупацыю зьмяніла польская, адно панаваньне ўступае месца другому, але ў нашых сэрцах дванадцацёхміліённага народу жыве гетая ідэя і ніхто нязможа яе задушыць.

Нас, гаспадароў сваей зямлі, не зрабіць пад’ўладнымі! Ніхто ня зможа адняць нашае права на незалежнае істнаваньне.

У імя гэтай вялікай праўды цясьней лучыцеся з намі — Вашымі прадстаўнікамі. Толькі ў такой еднасьці мы зможам адстаяць сваю волю, сваю Незалежную Беларускую Народную Рэспубліку.

Цэнтральная беларуская рада Гродзеншчыны
Польска-савецкая вайна
Беларуская Думка (1919)
Дакументы 1919 года